Urtica

Xordica reendreza ta iste articlo. Ta la editorial aragonesa se veiga Xordica Editorial.

As ixordigasCon as variants xordiga, enxordiga, fordiga y enfordiga u ixorticasCon as variants ixordica y xordica ( (Linnaeus, 1753)) son un chenero de plantas anchiospermas de a familia Urticaceae, con d'entre 30 y 45 especies descritas, y presencia en cuasi todas as latituz subtropicals y temperadas d'os cinco continents.

 Descripción 

As ixordigas son plantas anyals o perens, de port herbacio, y acusadament nitrofilas, por o que muestran una clara preferencia por os puestos en os que s'ha acumulau materia organica u decheccions d'animals. Creixen dica una altaria, que pende de a especie y de l'hábitat a on se trobe, d'entre 10 y 300 centimetros, anque o mas regular en os eixemplars que habitan en a Peninsula Iberica ye que no pasen t'alto d'os 100 cm.

As especies perens tienen rizomas soterranios, que perviven en hibierno baixo tierra mientres as parts aerias d'a planta s'ixecan u pereixen por as cheladas, y tornan a brostar de primaveras.
As fuellas as tienen oposadas, con peciolo, de forma lanciolada u ovalada y con a ladera aserrada. Os niervos i son bien marcaus. As parts aerias de a planta (principalment fuellas y tallos), en a mayoría d'especies, son cubiertas de pelos urticants que contienen acido formico, histamina y serotonina, que cuan se liberan por punción en os teixius tovos (p. ex. a dermis) d'os vertebraus inducen inflamación.

 Hábitat 

I ha especies autoctonas d'o chenero Urtica en os cinco continents. Habitan en zonas de clima subtropical y temperau, anque i ha mas diversidat d'especies en os temperaus. De regular, precisan unas condicions d'humedat un poquet mas acusadas que no belatras especies herbacias, por o que gosan creixer en puestos con poca insolación.

Todas as especies dUrtica'' son fuertement nitrofilas, o que quiere dicir que amenistan un gran aporte de compuestos nitrochenaus de o substrato a on viven. Por ixa razón, son mas frecuents en os arredols de zonas humanizadas; en terrenos abonaus u a on que s'haiga acumulau fiemo y orina d'animals.

En l'Alto Aragón, son frecuents en os nuclios despoblaus, como consecuencia de l'acumulación d'ixas substancias en atros tiempos y de l'actual falta de qui las pise, o que en inhibiba o creiximiento cuan yeran poblaus.

 Fitonimia 
A pronuncia popular mas frecuent, en o dominio lingüistico de a luenga aragonesa, ye «xordiga» (/tʃor'diga/). En o «Dizionario aragonés d'espezies animals y bechetals» de o naturalista y lexicografo Rafel Vidaller se cita ista forma en lugars distribuius por toda a cheografía de l'Alto Aragón: dende Salvatierra d'Esca, VIDALLER TRICAS, Rafel, Libro de As Matas y Os Animals; Dizionario aragonés d'espezies animals y bechetals; Ed. Val d'Onsera. Zaragoza 2004. ISBN 978-84-89862-35-7 en a muga d'as Altas Cinco Villas con Navarra, dica Biarche y Salas Altas, en o Semontano sobrarbenco, tot pasando por puestos tan destacables como Pandicosa (atamas de a suya habitual conservación d'as oclusivas xordas, se i documenta /tʃor'diga/), y encara en a ciudat de Uesca. Son tamién puestos en os que s'ha documentau a pronuncia /tʃor'diga/: Sigüés (Altas Cinco Villas), a villa d'Ansó y en Fago BARCOS, Miguel Ánchel, El Aragonés Ansotano: estudio lingüístico de Ansó y Fago; Gara d'Edizions. Zaragoza, 2007. ISBN 978-84-8094-058-0 (val d'Ansó), Luesia y Sos d'o Rei Catolico (Baixas Cinco Villas), Radiquero Vocabulario de animales y plantas del Somontano de Barbastro en www.Radiquero.com; consultau o 30 d'agosto de 2011. y Rodellar (comarca d'o Semontano de Balbastro), en Torla (en a val de Broto), en a Buerda CORONAS CABRERO, Mariano, Vocabulario aragonés de Labuerda-A Buerda (Sobrarbe); Xordica Editorial. Zaragoza, 2007. ISBN 978-84-96457-23-2 y en Guaso (comarca de Sobrarbe).

A forma analoga, anque conservadera con a consonant oclusiva xorda en posición intervocalica, «xordica» (/tʃor'dika/), tamién s'ha documentau en un buen numer de lugars. Vidaller a trobó en as suyas enquestas en zonas que son, mas que mas, foneticament conservaderas con iste tipo de consonants, en o centro-norte de l'Alto Aragón. En o suyo «Libro de As Matas y Os Animals» a recopila en a villa de Biescas y en a val de Tena en Lanuza, en Sallent y en Pandicosa, a on que tamién i ha trobau a forma «/tʃor'diga/». En a vecina val de Broto, a documenta en Broto y en Torla, anque igual como pasa con Pandicosa, en Torla tamién se i documenta /tʃor'diga/, por o que existen as dos formas. En a val de Vio, anque Vidaller no i documenta sique /tʃor'dika/, en un estudio precedent d'Artur Quintana se troba que /tʃor'dika/ efectivament se diz en Nerín QUINTANA i FONT, Artur, El Aragonés nuclear de Nerín y Sercué (Valle de Vio); Gara d'Edizions. Zaragoza, 2007. ISBN 978-84-8094-060-3 y en Sercué, pero que en todas dos localidaz coexiste con a forma /tʃor'diga/ y dica encara con una mas peculiar, no documentada sique en ixas dos localidaz, que sería a forma pronunciada /ʃor'dika/.

En Ribagorza y en Sobrarbe oriental se troba formas, tanto conservaderas como no, con un incremento ix- inicial. «Ixordiga» (/iʃor'diga/) se documenta en Fonz, en Benás, en Graus, en Esdolomada y en Torres en a primera d'as dos comarcas, mientres que en Sobrarbe la documentón en Tella, en Chistén, en a Espunya y en Puyarruego, todas ellas localidaz que se troban en a compleguera de l'alta Cinca. «Ixordica'''» (/iʃor'dika/) ye una variant, muito menos común, que Vidaller trobó exclusivament en Vio de a val de Vio, y en Biescas, en l'Alto Galligo.
Existe a forma pronunciada /ʃor'diga/ que s'ha documentau en a val d'Ansó, a on que coexiste con a forma /tʃor'diga/. Belatras formas variants, como «anxordiga», «xurdiga», «anfordiga», etc. amaneixen de forma anisolada en diferents lugars por tot l'Alto Aragón.

 Se veiga tamién 

 Enxordigada
 Xordigal
 Xordica Editorial

Notas

Referencias

 Vinclos externos 

*